**AIŠKINAMASIS RAŠTAS**

**Dėl Molėtų rajono savivaldybės tarybos 2016 m. kovo 31 d. sprendimo Nr.B1-61 „Dėl Molėtų rajono savivaldybės bendrojo ugdymo mokyklų tinklo pertvarkos 2016-2020 metų bendrojo plano patvirtinimo“ pakeitimo**

**1. Parengto tarybos sprendimo projekto tikslai ir uždaviniai:**

 Molėtų rajono savivaldybės taryba 2016 m. kovo 31 d. sprendimu Nr.B1-61 „Dėl Molėtų rajono savivaldybės bendrojo ugdymo mokyklų tinklo pertvarkos 2016-2020 metų bendrojo plano patvirtinimo“ patvirtino Molėtų rajono savivaldybės bendrojo ugdymo mokyklų tinklo pertvarkos 2016-2020 metų bendrąjį planą.

 Šiuo metu prognozuota situacija pasikeitė ir iškilo būtinybė koreguoti plano 1 priedą, kuriuo buvo patvirtintas mokyklų steigimo, reorganizavimo, likvidavimo, pertvarkymo ir struktūrinių pertvarkymų 2016-2020 metais planas.

 Teikiamu sprendimo projektu siekiama, pasikeitus aplinkybėms, pakeisti nuostatas Molėtų r. Alantos gimnazijos Balninkų pradinio ugdymo skyriaus ir Molėtų pradinės mokyklos Videniškių pradinio ugdymo skyriaus atžvilgiu. Į planą įtraukiamas jų likvidavimas nuo 2018 m. rugsėjo 1 d.

 Nuo 2018 m. rugsėjo 1 d. Balninkų pradinio ugdymo skyriuje lieka tik 3 mokiniai (netikėtai išvykus 2 šeimoms su 5 vaikais). Videniškių pradinio ugdymo skyriuje nuo 2018 m. rugsėjo 1 d. lieka tik 5 mokiniai (3 mokinių tėvai pareiškė, kad pageidauja, kad jų vaikams būtų sudarytos sąlygos mokytis Molėtų pradinėje mokykloje, 2 mokiniai mokysis ne Molėtų rajono savivaldybės mokykloje). Tiek Balninkų pradinio ugdymo skyriaus, tiek Videniškių pradinio ugdymo skyriaus situacija buvo aptarta vykusiuose susirinkimuose su tėveliais, kurie skyrių likvidavimui neprieštaravo. Tik Videniškių skyriaus tėveliai pageidavo, kad Videniškiuose būtų išlaikytos teikiamos ikimokyklinio ir priešmokyklinio ugdymo paslaugos. Tikslinga būtų mišrią (ikimokyklinio ir priešmokyklinio ugdymo) grupę prijungti prie miesto darželio.

 Likvidavus Balninkų ir Videniškių pradinio ugdymo skyrius, mokiniai geltonaisiais autobusais būtų pavežami į Alantos gimnaziją (Balninkų skyriaus) ir į Molėtų pradinę mokyklą (Videniškių skyriaus).

 Likviduojamo Balninkų pradinio ugdymo skyriaus mokytojai būtų siūloma dirbti Alantos gimnazijoje lietuvių kalbos mokytoja, o likviduojamo Videniškių pradinio ugdymo skyriaus mokytoja būtų įdarbinta Molėtų pradinėje mokykloje.

 Priėmus teikiamą sprendimo projektą, siekiant ugdymo kokybės, racionaliau būtų naudojamos švietimui skiriamos lėšos.

**2. Šiuo metu esantis teisinis reglamentavimas:**

Lietuvos Respublikos vietos savivaldos įstatymas;

Lietuvos Respublikos Vyriausybės 2011 m. birželio 29 d. nutarimas Nr.768 „Dėl mokyklų, vykdančių formaliojo švietimo programas, tinklo kūrimo taisyklių patvirtinimo“.

**3. Galimos teigiamos ir neigiamos pasekmės priėmus siūlomą tarybos sprendimo projektą:**

Teigiamos pasekmės priėmus teikiamą sprendimo projektą: veiksmingesnis ugdymas, mažinamos „tuščios“ vietos mokyklose, racionaliau naudojamos švietimui skirtos lėšos.

Neigiamų pasekmių nėra.

**4. Lėšų poreikis ir jų šaltiniai (prireikus skaičiavimai ir išlaidų sąmatos):**

Išeitinės kompensacijos 2 darbuotojams.

**5.Vykdytojai, įvykdymo terminai:**

Vykdytojai – Molėtų r. Alantos gimnazija, Molėtų pradinė mokykla, Molėtų rajono savivaldybės administracijos Kultūros ir švietimo skyrius. Įvykdymo terminai – 2018 m. rugpjūčio 31 d.